**Kingdom Rush** on tornipuolustuspeli, jonka on kehittänyt uruguaylainen Ironhide Game Studio ja julkaissut Armor Games. Se julkaistiin ilmaisena Flash-selainpelinä 28. heinäkuuta 2011, iPadille 19. joulukuuta 2011, Androidille toukokuussa 2013 ja Unity-versiona Steamin kautta tammikuussa 2014.

Juoni
-----

*Kingdom Rush* sijoittuu keskiaikaa muistuttavaan mielikuvitusmaailmaan. Pelaaja on kenraali, joka palvelee Linirean kuningas Denasin alaisuudessa. Pelaajan on torjuttava pahan velho Vez'nanin komentamien örkkien hyökkäys valtakuntaan, edettävä vihollisen alueelle ja surmattava Vez'nan.

Pelaaminen
----------

Ylhäältä kuvatulle pelialueelle saapuu aalloittain vihollisia, jotka yrittävät päästä kentän toiseen päähän polkuja pitkin. Pelaaja torjuu vihollisia rakentamalla polkujen varrelle ennaltamäärättyihin paikkoihin torneja, jotka ampuvat omatoimisesti vihollisia. Jos liian moni vihollinen pääsee puolustuksen läpi, peli loppuu.

Torneja voi päivittää, jolloin ne tyypistä riippuen ampuvat tehokkaammin, nopeammin tai kauemmaksi tai saavat uusia kykyjä. Jalkaväki muuttuu myös kestävämmäksi päivitysten myötä. Tornien rakentaminen ja päivittäminen maksaa kultaa, jota saa lisää tappamalla vihollisia. Tornit eivät voi tuhoutua mutta jotkin viholliset voivat taikoa ne väliaikaisesti toimintakyvyttömiksi.

Torneja on neljä perustyyppiä: jousiampujat, taikuri, tykki ja parakki. Ne eroavat toisistaan mm. siten, minkä tyyppistä vahinkoa ne tekevät (esim. taika tai myrkky), kohdistuuko vahinko moneen viholliseen yhtä aikaa ja osaavatko ne ampua lentäviä vihollisia. Jotkin tornit luovat lähistölleen jalkaväkeä tai kiviolion, joiden kanssa viholliset jäävät taistelemaan alttiina muiden tornien tulitukselle. Jalkaväki ja kiviolio voivat kuolla mutta syntyvät ilmaiseksi uudelleen.

Pelaajan käytössä on myös sankarihahmo, joka on vapaasti liikuteltavissa sekä kehittyy vahvemmaksi ja kestävämmäksi tappaessaan vihollisia, vapaasti sijoitettavat mutta heikot ja nopeasti katoavat lisäsotilaat sekä meteoriitti-isku. Suurin osa sankareista aukeaa pelattavaksi vain oikealla rahalla.

Kentän läpäisystä saa tähtiä sitä enemmän, mitä vähemmän vihollisia on päästänyt läpi. Täydellä tähtimäärällä kentän lisäpelimuodot aukeavat pelattavaksi. Niissä vihollisaallot ovat erilaisia, yhtään vihollista ei saa päästää läpi ja jotkin tornityypit saattavat olla pois käytöstä. Tähdillä pelaaja voi myös päivittää joukkojaan ja kykyjään pysyvästi.

Pelissä on kauppa, josta voi ostaa jalokivillä kultaa ja erikoisaseita. Jalokiviä saa pelaamalla peliä, katsomalla mainoksia tai maksamalla oikeaa rahaa.

Jatko-osat
----------

Pelisarjan toinen osa *Kingdom Rush Frontiers* julkaistiin iOS:ille 6. kesäkuuta 2013, Androidille 26. syyskuuta 2013, Flash-pelinä 22. marraskuuta 2013 ja Nintendo Switchille 27. helmikuuta 2020.

Kolmas osa *Kingdom Rush Origins* sijoittuu alkuperäistä peliä edeltävään aikaan. Se ilmestyi iOS:ille ja Androidille 20. marraskuuta 2014. PC-versio julkaistiin 18. lokakuuta 2018.

Neljäs osa *Kingdom Rush Vengeance*, jossa pelaajan toimii pahan Vez'nanin alaisena, julkaistiin 22. marraskuuta 2018. Se ilmestyi Nintendo Switchille 30. heinäkuuta 2020.

Vastaanotto
-----------

* *Kingdom Rush*:
	+ Metacritic (iOS-versio): 89/100
	+ IGN (iOS-versio): 9,0/10
	+ TouchArcade (iOS-versio): 4,5/5
* *Kingdom Rush Frontiers*:
	+ Metacritic (iOS-versio): 85/100
* *Kingdom Rush Origins*:
	+ Metacritic (iOS-versio): 83/100
	+ CNET: 9,3/10
	+ GamePitt (Nintendo Switch -versio): 9/10
* *Kingdom Rush Vengeance*:
	+ Metacritic (iOS-versio): 88/100

### Palkinnot

* Uruguayn videopelikilpailu 2011: ensimmäinen palkinto
* Jay is games: vuoden peli 2011 (Game of the Year 2011)
* Mochiawards 2012: yleisön valinta (Community Choice)*lähde?*
* IGN: toimituksen valinta (Editor's Choice)*lähde?*

Lähteet
-------

1. ↑  Ironhide Game Studio
2. ↑  Kingdom Rush Frontiers Release Day – Ironhide Game Studio
3. ↑  Kingdom Rush Frontiers Finally Hits Android With Challenging Gameplay And A Huge Arsenal Of Towers – Android Police
4. ↑  Grab the World's Best TDS Game Kingdom Rush Frontiers Now on Android – Android Shock
5. ↑  Kingdom Rush Frontiers – Nintendo
6. ↑  A Trilogy Of Kingdom Rush Tower-Defense Games Are Coming To Switch, Starting With Frontiers – Nintendo Life
7. ↑  Kingdom Rush Origins is finally live! – Steam Community
8. ↑  Kingdom Rush Vengeance available in Stores! – Ironhide Games
9. ↑  Kingdom Rush Releases on Switch this July 31 – Nintendo
10. ↑  Kingdom Rush for iPhone/iPad Reviews – Metacritic
11. ↑  Kingdom Rush Review – IGN
12. ↑  'Kingdom Rush' for iPad Review – Tower Defense with a Touch of Excellence – TouchArcade
13. ↑  Kingdom Rush Frontiers for iPhone/iPad Reviews – Metacritic
14. ↑  Kingdom Rush Origins HD for iPhone/iPad Reviews (Arkistoitu – Internet Archive) – Metacritic
15. ↑  Kingdom Rush Origins review: Still the king of tower-defense games – CNET
16. ↑  Kingdom Rush Origins (Switch) Review - GamePitt - Ironhide Game Studio
17. ↑  Kingdom Rush Vengeance for iPhone/iPad Reviews – Metacritic
18. ↑  Concurso de Videojuegos 2011 (arkistoitu)
19. ↑  Best of Casual Gameplay 2011 - Game of the Year - Jay is games

Aiheesta muualla
----------------

* virallinen sivusto
* *Kingdom Rush* MobyGamesissä



Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Kingdom Rush  –  21.2.2023